b"\n_START_ARTICLE_\nSant Sebasti\xc3\xa0 de Cerdany\xc3\xa8s\n_START_SECTION_\nSituaci\xc3\xb3\n_START_PARAGRAPH_\nL'esgl\xc3\xa9sia es troba a l'extrem nord del terme municipal. S'al\xc3\xa7a al cap del serrat de la Capella enfront, al sud, de la masia del Cerdany\xc3\xa8s, l'\xc3\xbaltima del sector m\xc3\xa9s septentrional de la Baronia de Rialb. La masia mant\xc3\xa9 encara en plena activitat una gran extensi\xc3\xb3 de camps de conreu, alguns d'ells dedicats al modern cultiu de la t\xc3\xb2fona negra mitjan\xc3\xa7ant la plantaci\xc3\xb3 d'alzines inoculades amb el fong._NEWLINE_T\xc3\xa9 l'acc\xc3\xa9s per la carretera del Forat de Bul\xc3\xad. Al km. 11 es troba el trencall que puja al Cerdany\xc3\xa8s. No est\xc3\xa0 senyalitzat i t\xc3\xa9 el pas barrat amb una cadena. Cal pujar a peu seguint la pista fins a arribar enfront de la masia, a un quil\xc3\xb2metre de dist\xc3\xa0ncia. Deixant la masia a l'esquena, es pren direcci\xc3\xb3 sud i pel costat d'una bassa, s'encara un tros (el tros de la Collada) fins a la seva part superior on es troba una pista en des\xc3\xbas que puja pel vessant de ponent del serrat. En poca estona s'arriba a la capella.\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici d'una sola nau, coberta amb volta de can\xc3\xb3 (nom\xc3\xa9s se'n conserva la meitat de llevant), de perfil semicircular que arrenca d'uns arcs formers, de dimensions molt desiguals. La porta, en molt mal estat, devia ser de mig punt. A llevant, l'absis semicircular s'obre directament a la nau i \xc3\xa9s precedit per un tram on la nau s'eixampla. Al centre de l'absis hi ha una finestra de doble esqueixada, del mateix tipus que hi ha a la fa\xc3\xa7ana sud, per\xc3\xb2 de proporcions molt diferents, la qual cosa evidencia la complexitat de les fases constructives de l'edifici. Trobem una gran varietat d'aparells constructius: els murs perimetrals s\xc3\xb3n de reble irregular, ter\xc3\xa7 inferior que \xc3\xa9s de pedra seca, al mur nord hi ha algunes filades d'aparell d'espiga... La primera fase de l'esgl\xc3\xa9sia es podria datar de finals del segle X i inicis del segle XI, lluny dels plantejaments llombards.\n_START_SECTION_\nHist\xc3\xb2ria\n_START_PARAGRAPH_\nNo hi ha dades documentals sobre aquesta esgl\xc3\xa9sia que durant l'edat mitjana pertanyia al terme parroquial de Sant Mart\xc3\xad de Tarabau, ara de Terrassola o del Puig. La grand\xc3\xa0ria relativa que tenia aquest temple \xc3\xa9s una mostra m\xc3\xa9s de la vitalitat religiosa i de la plenitud demogr\xc3\xa0fica d'aquest sector durant els segles medievals. La import\xc3\xa0ncia del lloc queda demostrada pel fet que l'amo de la casa principal de Cerdany\xc3\xa8s solia ser el batlle de Sant Mart\xc3\xad, i que a l'esgl\xc3\xa9sia de Sant Sebasti\xc3\xa0 de Cerdany\xc3\xa8s hi resid\xc3\xad una capell\xc3\xa0 durant un cert temps. Aquesta esgl\xc3\xa9sia podia haver estat la principal del ve\xc3\xafnat de Cerdany\xc3\xa8s, tenint en compte les seves dimensions i el fet que \xc3\xa9s situada molt a prop de mas de Cerdany\xc3\xa8s que d\xc3\xb3na nom a la contrada."